Anno Domini millesimo ducentesimo nonagesimo primo statuta sunt haec apud Cistercium in Capitulo generali. 1.  In primis, cum laus et gloriatio beatorum patrum sit profectus ac religiositas filiorum, generale Capitulum ordinat et diffinit quod festum Translationis beatissimi Patris nostri Benedicti abbatis quod est quinto idus iulii sicut in alia festivitate per omnia cum una missa per universum Ordinem celebretur. 2.  Item, quoniam nimia familiaritas parit contemptum, et incauta liberalitas interdum generat servitutem, generale Capitulum districte prohibet et defendit quod, ad preces vel praesentationem praelatorum seu quorumcumque aliorum de iure vel consuetudine requirentium, de cetero nulla persona recipiatur ad habitum seu victum Ordinis, sive ad aliquam pensionem. 3.  Item, ad detestandum crimen sortilegii, quod est quaedam species hereticae pravitatis, diffinitioni olim editae de sortilegiis, generale Capitulum duxit provide hoc addendum quod quaecumqua persona Ordinis, sive monachus vel conversus, si super tanto crimine fuerit deprehensus, non promoveatur ad aliquas dignitates nec ad actus legitimos admittatur, sed ultimus omnium et omni sexta feria sit in pane et aqua usque ad nutum Capituli generalis. Et haec diffinitio extenditur ad universas Ordinis moniales. 4.  Item, ne fraus et dolus aliquibus praestare patrocinium videatur, quanto districtius potest generale Capitulum interdicit, ne quisquam de Ordine de cetero praesumat scienter mittere vel portare ad dictum Capitulum, suppressis nominibus, litteras infamiam continentes, alioquin ipso facto excommunicationis sententiam se noverint incurrisse. 5.  Item, ne inveterata vulnera quae fomentis curari nequeunt duriori cauterio resecentur, statuit et ordinat Capitulum generale quod, quaecumquae Ordinis abbatissae suis visitatoribus seu mandatis Capituli generalis inobedientes extiterint vel rebelles, seu quae litteras impetraverint magnatorum, seu quae personarum saecularium vel potentum auxilium invocaverint contra ipsos, aut quae secreta Ordinis revelaverint, ipso facto pro depositis habeantur. Et nihilominus tam ipsae quam moniales Ordinis quae similia fecerint aut fieri consenserint, per suos visitatores ex parte dicti Capituli excommunicationis gladio feriantur. 6.  Item, ne fermento malitiae et nequitiae sinceritatis azima nostri Ordinis corrumpatur, generale Capitulum duxit provide statuendum quod ad habitum Ordinis vel convictum nullus de cetero praesumat aliorum Ordinum recipere fugitivos. 7.  Item, cum velut acetum dentibus et fumus oculis sit legatus fatuus et nuntius infidelis, statuit et ordinat generale Capitulum quod quicumque de cetero non renuntiaverit dicto Capitulo vel per litteras aut oraculo vivae vocis super his quae sibi commissa fuerint ab eodem, per dies quadraginta continuos in domo propria extra stallum abbatis maneat, et nihilominus tribus diebus uno eorum in pane et aqua faciat levem culpam. 8.  Item, cum ad omnes operari bonum, maxime autem ad domesticos teneamur, abbatibus de Dania generale Capitulum praecipit universis quod ad sublevandam intolerabilem paupertatem abbatiae de Herivado de bonis a Deo sibi collatis contribuant beneficio caritatis. Qui si negligentes fuerint aut remissi, per inquisitores seu visitatores illic auctoritate dicti Capituli generalis destinandos ad hoc, si necesse fuerit, compellantur. 9.  Item, ut vel ipsius poenae vexatio perversis tribuat intellectum, sententias latas per dominum Firmitatensem contra fratres Armannum, Matheum, Petrum et Henricum de Fossato monachos abbatiae Sancti Salvatoris de Monte acuto, generale Capitulum approbat et confirmat, et quod numquam nisi de licentia eiusdem Capituli ad domum propriam revertantur. De fratre vero Aegidio, quondam abbate dicti loci, qui fuit caput malitiae totius et patronus, idem Capitulum praecipit abbati de Monte amiato quod illum faciat in domo sua carceri mancipari, aliis vero qui dicto domino Firmitatensi inobedientes et rebelles procaciter extiterunt per Viterbiensem, Assisinam et Perusiam dioeceses excommunicentur omnibus diebus quibus sermo in nostris capitulis fieri consuevit. 10.  Item, cum secundum modum culpae extendi debeat mensura disciplinae, generale Capitulum ordinat et diffinit, quod abbates et monachi de Sancta Cruce in Cliento qui se ab Ordine nostro temere et illicite transtulerunt, omnibus diebus quibus fit sermo in capitulis nostris excommunicati denuntientur per Ordinem universum ; pater autem abbas qui, paventibus oculis, super excessus huiusmodi transierit, extra stallum abbatis quadraginta diebus in propria maneat domo, et nihilominus tribus diebus in pane et aqua poenam sustineat levis culpae. 11.  Item, quoniam sicut simplicitas prodesse humilibus, sic obesse solet perversitas obstinatis, Capitulum generale ordinat et diffinit, quod frater Laurentius, quondam abbas Fossae novae, suis demeritis exigentibus numquam, nisi de licentia dicti Capituli, ad domum propriam revertatur, sed pater abbas eidem de mansione provideat infra montes et citra Romam, et eum pro suis excessibus corrigat prout sibi videbitur expedire et honestum. Electionem vero abbatis de Fossa nova qui nunc est, quae dicebatur ab aliquibus vitiosa, generale Capitulum approbat et confirmat. 12.  Item, super facto spoliationis abbatis de Abraham in abbatia monialium de Brondo, abbati de Salem patri abbati committitur, quod inquirat super huiusmodi veritatem, et faciat quod secundum Deum et Ordinem viderit expedire. 13.  Item, de monialibus Rectae vallis quae nolunt profiteri secundum Ordinis instituta, statuit et ordinat Capitulum generale quod, si profiteri noluerint, discedant de loco et ab Ordinis consortio totaliter excludantur. Quaecumque vero talibus rebellibus praebendam ministraverint excommunicationis sententia innodentur. Hoc idem de novitiis monialibus Ordinis universi quae post annum probationis secundum formam Ordinis noluerint profiteri. 14.  Item, super insolentia abbatiarum de Dania, de Frisia et de Suessia, domino Cisterciensi et domino Claraevallensi, cuilibet in generatione sua, committitur ut per se vel alios inquirant, corrigant ac reforment in plenaria potestate Ordinis, prout eis videbitur faciendum. 15.  Item, negotium abbatis de Sylva lata, domino Morimundensi duxit generale Capitulum committendum ut faciat et ordinet quidquid secundum Deum et Ordinem viderit expedire. 16.  Item, translatio abbatiae de Valle coeli quam fieri petit abbatissa dicti loci, patri abbati committit Capitulum generale ut faciat prout melius iudicaverit faciendum. 17.  Item, factum fratris Fouqueti monachi de Monasteriis in Argona, patri abbati de Tribus fontibus committitur ut, si redire voluerit, recipiatur salva Ordinis disciplina, et eum corrigat prout viderit eius demeritis convenire. 18.  Item, abbatibus de Morella et Hoya caeterisque consimilibus, qui non renuntiaverunt anno isto Capitulo generali ea quae sibi commissa fuerant ab eodem, praecipit idem Capitulum generale quod quadraginta diebus continuis extra stallum abbatis in domibus propriis maneant, et nihilominus tribus diebus uno eorum in pane et aqua poenam sustineant levis culpae. 19.  Item, fratri Guillelmo, quondam abbati de Scarpio nunc monacho Populeti, indulget Capitulum generale ut eligibilis habeatur. 20.  Item, correctionem, ordinationem ac reformationem studiorum Ordinis domino Cisterciensi et domino Claraevallensi iterato committit Capitulum generale in plenaria Ordinis potestate, prout eis videbitur faciendum. 21.  Item, permutatio facienda super quadam grangia inter Ioannem de Burgundia et abbatem Clarifontis, domino Morimundensi et abbati de Bella valle committitur ut videant et faciant prout eis melius videbitur expedire. 22.  Item, distractio quorumdam bonorum immobilium abbatiae de Valle dominorum, de Hebraco et de Malebrune committitur, ut faciant quod eis videbitur expedire. 23.  Item, abbati de Fullina concedit Capitulum generale quod in domo sua possit recipere novitios, conspiratione aut homicidio in ea perpetrato non obstante. 24.  Item, cum ab omni mala specie sit studiosius abstinendum, diffinitionem olim editam de provisione cedentibus abbatibus facienda, sic declarat Capitulum generale quod provisio talibus assignata totaliter debeat expendi de propriorum abbatum consilio et assensu. 25.  Item, ne libertas effrenata occasionem tribuat alicui malignandi, generale Capitulum duxit provide statuendum quod abbatissae Ordinis depositae vel cedentes non habeant currus vel equos in monasteriis, aut famulas saeculares, sed una vel duabus monialibus ad earum servitium sint contentae. Patres autem abbates dispensare non poterunt super huiusmodi absque licentia Capituli generalis. 26.  Item, quoniam omne bonum in commune deductum pulchrius elucescit, statuit et ordinat Capitulum generale quod quicumque abbas aliquas expensas fecerit pro privilegiis et libertatibus Ordinis defendendis, et illas petierit ab Ordine sibi reddi, teneatur de dictis expensis coram maioribus abbatibus qui ceteros abbates convocaverint fideliter computare et de eisdem facere fidem proprio iuramento. 27.  Item, quoniam instabilitas importuna multis praestat occasionem scandali et ruinae, sub poena excommunicationis inhibetur abbatibus Ordinis universi ne personis Ordinis de cetero emittendis tradant plura paria litterarum. 28.  Item, provisio, ordinatio et reformatio studii oxoniensis tam de abbate quam de aliis, domino Cisterciensi committitur, ut per se vel per alium faciat quod, secundum Deum et Ordinem viderit expedire. 29.  Item, abbati de Margan concedit Capitulum generale ut commutationem faciat cum comite Glocestriae de quibusdam possessionibus ita quod abbates de Vavelleia et Santelia, de Tinterna ad dictam permutationem convocentur auctoritate Capituli generalis. 30.  Item, auctoritate Capituli generalis illis abbatibus, qui pecuniam illius decimae Terrae sanctae subsidio deputatae mutuo receperunt, et illam infra Pascha solvere non omittant, alioquin pro depositis habeantur. Priores vero, suppriores et cellerarii a suis officiis deponantur. Hoc idem statuitur de abbatissis. 31.  Item, ad preces et instantiam R.P. Domini Gerardi, cardinalis episcopi Sabinensis, qui super hoc generali Capitulo votivas litteras destinavit, duxit generale Capitulum concedendum personis Ordinis in Sicilia et Apulia constitutis, ut de beato Nicolao faciant festum, si voluerint, cum historia propria et sermone. 32.  Item, moniales Pontis regis quae patri abbati visitatori suo inobedientes fuerunt pluries et rebelles, nisi infra festum beati Nicolai eidem voluerint humiliter obedire, ex tunc excommunicat Capitulum generale, patri abbati praecipiens ut ipsas excommunicatas denuntiet per totam provinciam Maguntinam. 33.  Item, super receptione novitiorum in abbatia de Iumondo, patri abbati domino Morimundensi committitur ut faciat quod secundum Deum et Ordinem viderit expedire. 34.  Item, negotium abbatiae de Villari dominis Claraevallis et Morimundi abbatibus committitur, ut super hoc faciant quod secundum Deum et Ordinem viderint expedire. Quod si ambo non potuerint mittere, unus eorum dictum negotium, prout potuerit, exsequatur. 35.  Item, abbati de Eurebach conceditur auctoritate Capituli generalis ut possit bona immobilia distrahere pro debitis persolvendis, si aliter solvi non poterunt, de licentia tamen patris abbatis sui. 36.  Item, statuit et ordinat Capitulum generale quod frater Aegidius de Porretis, monachus de Loco regio, et frater Ioannes conversus cognatus abbatis de Curia Dei, qui per excogitatam malitiam inter patrem et filium discordiam seminarunt, ad domos remotissimas emittantur, non reversuri nisi per Capitulum generale. 37.  Item, abbati de Saltreia praecipit Capitulum generale ut abbati de Bona requie satisfaciat, infra Nativitatem Domini, de praeterito redditu quo tenetur, et de cetero terminis assignatis, prout in compositione facta inter ipsos plenius continetur ; alioquin abbas, prior et cellerarius ab altaris officio suspendantur. Quod si per quadraginta dies dictam suspensionem sustinuerint animo indurato, ex tunc excommunicationis sententiam se noverint incurrisse. 38.  Item, factum abbatiae Sylvae regalis domino Cisterciensi committitur in plenaria Ordinis potestate, ut super hoc faciat quod sibi viderit expedire. 39.  Item, abbas de Fullina qui indebite et illicite cum duobus monachis dispensavit, tribus diebus poenam sustineat levis culpae, monachi vero ad obtinendam dispensationem ad Sedem Apostolicam transmittantur. 40.  Item, punitionem et sententias latas per abbatem de Strata super horribilibus excessibus in abbatiis de Cornu et de Fullina, de Caravalle et de Charreto contra quasdam personas dictorum monasteriorum, generale Capitulum approbat et confirmat. Abbatem vero Caraevallis, qui in dicto facto negligens extitit et remissus, generatione sua privat Capitulum generale, committens domino Claraevallis ut dictam generationem et dictum abbatem visitet per se vel per alium, et pro suis excessibus puniat per depositionem, vel alias prout sibi viderit expedire. Fratrem autem Anselmum, qui pro dictis excessibus missus fuerat ad abbatiam S. Martini prope Viterbium, ad preces et instantiam R.P. Domini Petri, tituli S. Marci presbyteri cardinalis, ad monasterium Morimundi in Lombardia duxit generale Capitulum revocandum, ita tamen quod in dicto monasterio faciat gravem culpam, sex diebus, nec ad domum propriam revertatur, absque licentia Capituli generalis. 41.  Item, abbati de Stafarda conceditur auctoritate Capituli generalis ut impetrare possit contra abbatissam et conventum Frigidi rivi, et eas coram quocumque iudice ecclesiastico convenire, seu in personam quae non sit de Ordine nostro compromittere, diffinitione in contrarium edita non obstante. 42.  Item, super excessibus gravibus fratris Petri de Artespac fugitivi, abbati de Ebraco patri abbati dicti monasterii praecipit Capitulum generale ut dictum fugitivum capi faciat, et si possit fieri carceri mancipetur, et nihilominus per totam provinciam in capitulis Ordinis nostri, quando fiet sermo in capitulis, excommunicatus publice nuntietur. 43.  Item, pactum abbatissae de Bonoloco filiae Aquaebellae, de Francavalle et de Valle magna abbatibus committitur, ut inquirant et faciant auctoritate Capituli generalis, prout eis videbitur expedire. 44.  Item, querela abbatum Scalae Dei et S. Salvatoris contra abbatem de Yrantio, de Oliva et de S. Prudentio abbatibus committitur pace vel iudicio terminanda et quid inde fecerint, etc. 45.  Item, querela abbatis Vallis Paradisi contra abbatem de (Valle) [Monte] Ramorum, et contra abbatem de Spina et contra abbatem de Turre Aquilari, de Valle bona et de Valle Ecclesiarum abbatibus committitur, etc. 46.  Item, querela abbatis de Boccan et de Linqua contra dioecesanum episcopum, de Caesarea et de Valles… abbatibus committitur, etc. 47.  Item, querela abbatis de Bodelo contra abbatissam de [Novo] Bosco, domino Claraevallis committitur, etc. 48.  Item, inspectio loci ad quem petit abbas de Sennena transferri suum monasterium, abbati de Fossa nova patri abbati dicti monasterii et abbati Casemare committitur, etc. 49.  Item, ad petitionem illustris regis Ierusalem et Siciliae humilem et devotam, concedit Capitulum generale quod per omnes abbatias in Aquensi, Arelatensi et Narbonensi constitutas possit fieri festum de beata Martha, sorore beatae Mariae Magdalenae, solemniter et eius propria historia decantetur. 50.  Item, petitio ducis Poloniae qui petit quod locus dictus de Gratia Sanctae Mariae incorporetur Ordini nostro et fiat Ordinis abbatia, dummodo sequenti anno fiat fides Capitulo generali de consensu dioecesani, et quod sit filia Henricaho, exauditur. 51.  Item, petitio priorissae et conventus Sancti Iusti, quae petunt quod immediate subsint abbati de Sancto Galgano, et si eidem abbati visum fuerit quod fiat abbatia Ordinis, exauditur. 52.  Item, petitio abbatis… (*locus vacuus*), qui petit semel remanere a Capitulo, exauditur. 53.  Item, petitio abbatis de Caritate, qui petit dispersionem sui conventus, exauditur. 54.  Item, petitio abbatis de Insula in Pictavia, qui petit semel remanere a Capitulo, exauditur. 55.  Item, petitio abbatis de Cornu, qui petit quod annus iste computetur pro anno quo venire debebat, exauditur. 56.  Item, petitio abbatis de Camberone, qui petit absolvi a susceptione hospitum per triennium, exauditur. 57.  Item, petitio abbatum de Castaneola et Ponu et de Riaysse qui petunt semel remanere a Capitulo, exauditur. 58.  Item, petitio abbatis de Ripalta in Pede montis, qui petit absolvi a susceptione hospitum per triennium, exauditur. 59.  Item, petitio illustris regis Bohemiae, qui petit quod dicatur missa quotidiana in abbatia de Stella, pro sua reverentia exauditur. 60.  Item, petitio abbatis de Clarocampo, qui petit dispersionem sui conventus, dummodo fiat de consilio patris abbatis, exauditur. 61.  Item, petitio abbatis de Rievalle, qui petit dispergi conventum suum per generationem suam, et quod suscipientes absoluti sint a susceptione aliorum hospitum per triennium, exauditur. 62.  Item, petitio abbatis de Fontanis in Anglia, qui petit dispersionem conventus sui de patris abbatis consilio, exauditur. 63.  Item, petitio abbatis Vallis S. Lamberti, qui petit quod possit vendere census annui redditus, exauditur, ita tamen quod per consilium patris abbatis dicta venditio fiat, et quod viderit expedire totaliter exsequatur. 64.  Item, petitio abbatis de Leoncello, qui petit dispersionem conventus sui, si patri abbati visum fuerit, exauditur. 65.  Item, petitio abbatis de Busay qui petit dispersionem sui conventus, exauditur. 66.  Item, petitio abbatis de Eleemosina, qui petit absolvi a susceptione hospitum exauditur, dummodo conventum suum revocet. 67.  Item petitio abbatis de Bono portu per triennium, exauditur. 68.  Obtinuit abbas de Alderspach, abbate Zwetlense ignorante, iudices a Capitulo generali Hermannum abbatem de Ebra[co] et abbatem de Lanchaym. 